Nafis banjur njupuk gacuke dhewe karo gacuke Heru saperlu diumbulke maneh kanggo nemtokake sapa sing menang. Sawise ethok-ethok menehi jopa-japu disebulke ing gacuke supaya menang, gacuk loro kuwi diumbulke maneh dening Nafis. Nafis banjur ngetutke kumleyange gacuke. “Ji…!” pambengoke Nafis meruhi gacuke sing gambare wayang Gatotkaca tiba mlumah. Sawise kuwi Nafis gage marani gacuke Heru sing wis meh tiba ing lemah. Heru lan kanca-kanca liyane iya lagi ngetutke kumleyange gacuke Heru sing gambare Ali Baba nemokake raja brana simpenane rampok ing njero guwa.